กรมศุลฯ เปิดช่อง นิรโทษภาษีนำเข้า
กรมศุลกากรเร่งทำยอดเก็บภาษี เปิดช่องนิรโทษกรรมภาษี 3 เดือน ให้ผู้ประกอบการที่ไม่ได้ทุจริต
11 ต.ค. 2559

กรมศุลกากรเร่งทำยอดเก็บภาษี เปิดช่องนิรโทษกรรมภาษี 3 เดือน ให้ผู้ประกอบการที่ไม่ได้ทุจริต
นายกรีชา เกิดศรีพันธุ์ รองโฆษกกรมศุลกากร เปิดเผยว่า กรมจัดทำ “โครงการตรวจสอบการเสียภาษีอากรให้ผู้ประกอบการ” โดยให้เจ้าหน้าที่ส่งหนังสือแจ้งให้ผู้ประกอบการที่สุจริต แต่อาจชำระค่าภาษีอากรไม่ครบถ้วนได้ทบทวนตนเองตามประเด็นข้อสงสัยที่เจ้าหน้าที่ศุลกากรมีหนังสือแจ้งให้ทราบ เพื่อไปชำระค่าภาษีที่ขาดให้ครบถ้วนด้วยความสมัครใจ ตามประเด็นที่เจ้าหน้าที่ได้ตรวจสอบ โดยให้เวลาเข้าโครงการถึงวันที่ 31 ธ.ค.นี้
ทั้งนี้ หากไม่ปรากฏพยานหลักฐานว่าผู้ประกอบการกระทำการโดยทุจริต ผู้ประกอบการจะได้รับการผ่อนผันการปรับ และไม่ต้องเสียเงินเพิ่มอัตรา 1% ต่อเดือนของค่าอากรที่นำมาชำระ 
อย่างไรก็ตาม ผู้ประกอบการที่ไม่สามารถเข้าร่วมโครงการนี้ ได้แก่ ผู้ประกอบการที่เคยเข้าร่วมโครงการตรวจสอบผู้ประกอบการด้วยวิธีสมัครใจ (Voluntary Audit) หรือดำเนินการตามโครงการครั้งก่อนแล้ว เว้นแต่เป็นประเด็นใหม่ และผู้ประกอบการที่ลักลอบนำสินค้าเข้ามา หรือมีเจตนาทุจริตอันปรากฏพยานหลักฐานชัดแจ้งในการหลีกเลี่ยงอากร หรือนำเข้าสินค้าอันเป็นของต้องห้าม ต้องกำจัด หรือสินค้าละเมิดทรัพย์สินทางปัญญาหรืออยู่ระหว่างการดำเนินการตรวจสอบหลังการตรวจปล่อย ตรวจค้น หรือถูกดำเนินคดีในความผิดทางศุลกากรโดยหน่วยงานอื่น